Illum, l-Unjoni Ewropea u l-Istat tal-Qatar iffirmaw ftehim komprensiv dwar it-trasport bl-ajru, li jaġġorna r-regoli u l-istandards għat-titjiriet bejn il-Qatar u l-UE. Il-ftehim jistabbilixxi punt ta' riferiment globali ġdid billi jimpenja liż-żewġ naħat għal kompetizzjoni ġusta, u billi jinkludi l-protezzjoni soċjali u ambjentali. L-iffirmar ifisser opportunitajiet ġodda għall-konsumaturi, għal-linji tal-ajru u għall-ajruporti tal-Qatar u tal-UE. Il-Qatar huwa sieħeb tal-avjazzjoni dejjem aktar importanti tal-UE. Fl-2019, kien il-15 l-akbar suq barra l-UE b'6.3 miljun passiġġier jivvjaġġaw bejn l-UE u l-Qatar. Għaldaqstant hu kruċjali li tkun żguarata kompetizzjoni miftuħa u ġusta għas-servizzi tal-ajru bejniethom, u anki għar-rotot bejn l-UE u l-Asja. Adina Vălean, il-Kummissarju għall-mobilità u t-trasport, qalet: "Dan l-ewwel ftehim tax-xorta tiegħu bejn l-UE u r-reġjun tal-Golf hu punt ta' riferiment globali għal ftehimiet tal-avjazzjoni progressivi. Jixhed l-impenn komuni tagħna għal avjazzjoni sostenibbli mil-lat ekonomiku, soċjali u ambjentali, abbażi ta' qafas modern li jkopri l-kompetizzjoni ġusta, u kooperazzjoni aktar mill-qrib dwar kwistjonijiet soċjali u ambjentali. Dan il-ftehim se jiftaħ opportunitajiet ġodda, iżid l-għażla u jtejjeb l-istandards għall-passiġġieri, għall-industrija u għall-ħaddiema tal-avjazzjoni.." Il-ftehim tal-lum joħloq kundizzjonijiet ekwi li mistennija jirriżultaw f'opportunitajiet ġodda tat-trasport bl-ajru u benefiċċji ekonomiċi għaż-żewġ naħat: Il-ftehim se jiffaċilita l-kuntatti bejn il-persuni u jespandi l-opportunitajiet tan-negozju u l-kummerċ. Filwaqt li jmur lil hinn mid-drittijiet tat-traffiku, il-ftehim bejn l-UE u l-Qatar se jipprovdi sett uniku ta' regoli, standards għoljin u pjattaforma għal kooperazzjoni futura dwar firxa wiesgħa ta' kwistjonijiet tal-avjazzjoni. Kuntest Il-Qatar huwa sieħeb mill-qrib tal-Unjoni Ewropea fejn tidħol l-avjazzjoni; qabel il-pandemija, kull sena vvjaġġaw aktar minn 6 miljun passiġġier bejn l-UE u l-Qatar skont is-26 ftehim bilaterali dwar it-trasport bl-ajru li jeżistu mal-Istati Membri tal-UE. Filwaqt li t-titjiriet diretti bejn il-biċċa l-kbira tal-Istati Membri tal-UE u l-Qatar diġà ġew liberalizzati b'dawk il-ftehimiet bilaterali, l-ebda wieħed minnhom ma jinkludi dispożizzjonijiet dwar il-kompetizzjoni ġusta, jew il-kwistjonijiet soċjali u ambjentali, li l-Kummissjoni tqishom essenzjali għal ftehim tal-avjazzjoni modern. Fl-2016, il-Kummissjoni Ewropea kisbet l-awtorizzazzjoni tal-Kunsill biex tinnegozja ftehim tal-avjazzjoni fil-livell tal-UE mal-Qatar, li beda fl-4 ta' Marzu 2019. Filwaqt li l-ftehim għad irid jiġi ratifikat mill-partijiet qabel ma jidħol fis-seħħ formalment, dan se jibda japplika mill-iffirmar tal-lum. Ftehimiet komprensivi simili tal-UE dwar it-trasport bl-ajru ġew iffirmati ma' pajjiżi sħab oħra, fosthom mal-Istati Uniti tal-Amerka, il-Kanada, il-Balkani tal-Punent, il-Marokk, il-Georgia, il-Ġordan, il-Moldova, Iżrael u l-Ukrajna. Fil-ġimgħat li ġejjin mistennija jiġu ffirmati ftehimiet oħrajn dwar it-trasport bl-ajru mal-Armenja u t-Tuneżija. Għal aktar informazzjoni Mistoqsijiet u tweġibiet dwar il-ftehim UE-Qatar dwar it-trasport bl-ajru Relazzjonijiet tal-UE fil-qasam tal-avjazzjoni internazzjonali